“Delta Electronics สิงคโปร์” ประกาศฮุบ DELTA จับตาราคาหุ้นวิ่งสนั่นรับเทนเดอร์ฯ 71 บาท!
“Delta Electronics สิงคโปร์” ผู้ถือหุ้นอันดับ 3 ประกาศฮุบหุ้น DELTA ทั้งหมด 100% จับตาราคาวิ่งสนั่นรับเทนเดอร์ฯ 71 บาท!
1 ส.ค. 2561

บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ในวันนี้ (1 ส.ค.2561) ว่า บริษัทได้รับจดหมายจาก Delta Electronics International (Singapore) Pte Ltd (DEISG) แจ้งว่าบริษัท DEISG จะทำคำเสนอซื้อหุ้นสามัญทั้งหมดของบริษัทโดยสมัครใจแบบมีเงื่อนไข (Conditional Voluntary Tender Offer :CVTO) จำนวนทั้งสิ้น 1,247,381,614 หุ้น (ณ วันรายงานครั้งนี้) คิดเป็นร้อยละ 100 ของหุ้นสามัญที่ออกหรือคิดเป็นร้อยละ 100 ของหุ้นที่มีสิทธิออกเสียงทั้งหมดของบริษัท ในราคาหุ้นละ 71 บาท
โดย ณ วันรายงานนี้ DEISG มิได้ถือหุ้นสามัญโดยตรงในบริษัท แต่บุคคลเกี่ยวโยงตามมาตรา 258 แห่งพระราชบัญญัติหลักทรัพย์และตลาดหลักทรัพย์ พ.ศ 2535 (รวมทั้งที่มีการแก้ไขเพิ่มเติม) (บุคคลเกี่ยวโยงตามมาตรา 258) ได้ถือหุ้นในบริษัทรวมจำนวน 261,112,590 หุ้น คิดเป็นร้อยละ 20.93 ของหุ้นที่ออกทั้งหมดของบริษัท ดังนั้น จึงทำให้ DEISG และบุคคลเกี่ยวโยงตามมาตรา 258 ถือหุ้นในบริษัทรวมทั้งสิ้นจำนวนไม่เกิน 261,112,590 หุ้น คิดเป็นร้อยละ 20.93 ของหุ้นที่ออกทั้งหมดของบริษัท
ทั้งนี้ การดำเนินการทำคำเสนอซื้อครั้งนี้จะเกิดขึ้นต่อเมื่อเงื่อนไขที่กำหนดไว้ได้ดำเนินการแล้วเสร็จสมบูรณ์แล้วเท่านั้น โดย DEISG มีเงื่อนไขที่ต้องดำเนินการก่อนตามข้อกำหนดของหน่วยงานราชการที่เกี่ยวข้องกับด้านการควบคุมการควบรวมกิจการ (Merger Control) ของประเทศต่างๆที่เกี่ยวข้องที่ได้กำหนดไว้ว่า หากบริษัทใดต้องการจะเข้าควบคุมการดำเนินงานของบริษัทใดบริษัทหนึ่งต้องได้รับความเห็นชอบจากหน่วยงานที่เกี่ยวข้องของประเทศนั้นก่อน
อย่างไรก็ตาม ในการทำคำเสนอซื้อแบบมีเงื่อนไขครั้งนี้ จึงต้องได้รับความเห็นชอบจากหน่วยงานราชการที่เกี่ยวข้อง ได้แก่ The Federal Trade Commission and Antitrust Division of Department of Justice of United States, Directorate-General for Competition of the European Commission of European Union, และ State Administration for Market Regulation Anti-monopoly Bureau of China ซึ่งการดำเนินการขอความเห็นชอบดังกล่าวอาจต้องใช้เวลานาน 6 เดือน และหากระยะเวลาของการได้รับความเห็นชอบมีการเปลี่ยนแปลง ทาง DEISG จะทำการแจ้งต่อบริษัทโดยทันที
นอกจากนี้ ในการดำเนินการ CVTO นี้ DEISG มีหน้าที่ต้องยื่นประกาศเจตนาในการเข้าถือหลักทรัพย์เพื่อครอบงำกิจการ (แบบ 247-3) และคำเสนอซื้อหลักทรัพย์ (Tender Offer) (แบบ 247-4) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.), ผู้ถือหุ้นของบริษัท , บริษัท และตลาดหลักทรัพย์แห่งประเทศไทย  โดยเมื่อบริษัทได้รับคำเสนอซื้อหลักทรัพย์ดังกล่าวจาก DEISG แล้ว บริษัทจะแจ้งข้อมูลให้ตลาดหลักทรัพย์แห่งประเทศไทยและผู้ลงทุนทั่วไปทราบ
ทั้งนี้ คณะกรรมการบริษัทได้มอบหมายให้ผู้บริหารของบริษัท ดำเนินการแต่งตั้งที่ปรึกษาทางการเงินอิสระจากรายชื่อที่ปรึกษาทางการเงินรับอนุญาตของสำนักงานก.ล.ต. เพื่อให้ความเห็นเกี่ยวกับการทำคำเสนอซื้อครั้งนี้แก่ผู้ถือหุ้นต่อไป
อนึ่งวานนี้ราคาหุ้น DELTA ปิดตลาดอยู่ที่ระดับ 69.75 บาท เพิ่มขึ้น 1.25 บาท หรือ 1.82% ทั้งนี้ หาก DEISG ทำคำเสนอซื้อหุ้นที่เหลืออีก 79% ได้ตามแผนจะเท่ากับว่าจะต้องใช้เงินทั้งหมด 9.86 หมื่นล้านบาท 
สำหรับผู้ถือหุ้นใหญ่อันดับ 1-5 ของ DELTA มีดังนี้
(ภาพรวมข้อมูลผู้ถือหุ้น ณ วันที่ 09/03/2561)